《古意二首》
唐代·祖咏

夫差日淫放，举国求妃嫔。自谓得王宠，代间无美人。

碧罗象天阁，坐辇乘芳春。宫女数千骑，常游江水滨。

年深玉颜老，时薄花妆新。拭泪下金殿，娇多不顾身。

生前妒歌舞，死后同灰尘。冢墓令人哀，哀于铜雀台。

楚王竟何去，独自留巫山。偏使世人见，迢迢江汉间。

驻舟春谿里，誓愿拜灵颜。梦寐睹神女，金沙鸣珮环。

闲艳绝世姿，令人气力微。含笑默不语，化作朝云飞。

作者简介：祖咏(699～746),字、号均不详， 唐代诗人，洛阳（今河南洛阳）人。少有文名，擅长诗歌创作。与王维友善。王维在济州赠诗云：“结交二十载，不得一日展。贫病子既深，契阔余不浅。”（《赠祖三咏》）其流落不遇的情况可知。开元十二年(724)，进士及第，长期未授官。后入仕，又遭迁谪，仕途落拓，后归隐汝水一带。